ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου περί των πρόδρομων ουσιών των ναρκωτικών

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2002)494 τελικό - 2002/0217 (COD): // 10 Σεπτεμβρίου 2002.

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 26 Φεβρουαρίου 2003.

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 11 Μαρτίου 2003.

Ημερομηνία διαβίβασης της τροποποιημένης πρότασης: // 28 Μαΐου 2003.

Ημερομηνία έκδοσης της κοινής θέσης: // 29 Σεπτεμβρίου 2003.

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης είναι η μετατροπή της ισχύουσας οδηγίας 92/109/ΕΟΚ σε κανονισμό, επιτυγχάνοντας κατ' αυτόν τον τρόπο την απλοποίηση και εναρμόνιση του συστήματος ελέγχου των πρόδρομων ουσιών των ναρκωτικών στην Ευρωπαϊκή Ένωση. Η εναρμόνιση των μέτρων που εφαρμόζονται σε ολόκληρη την Κοινότητα θα λειτουργήσει επίσης προστατευτικά για το νόμιμο εμπόριο των εν λόγω χημικών ουσιών, εξασφαλίζοντας ίσους όρους για τους φορείς σε όλα τα κράτη μέλη.

3- ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικά

Η κοινή θέση ακολουθεί τις γενικές γραμμές της τροποποιημένης πρότασης της Επιτροπής. Ενσωματώνει ορισμένα μέτρα που κρίνονται απαραίτητα, προκειμένου να είναι ο κανονισμός άμεσα εφαρμόσιμος όσον αφορά τους φορείς και τις αρμόδιες αρχές.

3.2 Η τύχη των τροπολογιών του Ευρωπαϊκού Κοινοβουλίου

Από τις τρεις τροπολογίες που ενέκρινε το Κοινοβούλιο, η πρώτη έγινε καθ' όλα αποδεκτή, η δεύτερη απορρίφθηκε και η τρίτη έγινε αποδεκτή εν μέρει.

3.2.1 Τροπολογία 1 του Ευρωπαϊκού Κοινοβουλίου

Η τροπολογία αυτή προτείνει την προσθήκη νέας αιτιολογικής σκέψης η οποία εξηγεί με σαφή τρόπο τη σημασία της νέας νομικής πράξης στο πλαίσιο μιας ΕΕ η οποία, από το επόμενο έτος, θα αποτελείται από 25 κράτη μέλη. Η εν λόγω τροπολογία έγινε αποδεκτή και συμπεριλήφθηκε ως αιτιολογική σκέψη 4.

3.2.2 Τροπολογία 2 του Ευρωπαϊκού Κοινοβουλίου

Η τροπολογία αυτή απαιτεί την ετήσια ενημέρωση του καταλόγου των μη διαβαθμισμένων ουσιών βάσει εκούσιων μέτρων παρακολούθησης από τους φορείς. Επί του παρόντος, ο εν λόγω κατάλογος εξετάζεται και, εάν είναι απαραίτητο, τροποποιείται κατά τη διάρκεια κάθε συνεδρίασης της επιτροπής που αναφέρεται στο άρθρο 15 και η οποία συγκαλείται τέσσερις φορές ανά έτος. Ως εκ τούτου, η προτεινόμενη τροπολογία δεν συνεπάγεται βελτίωση του συστήματος. Γι' αυτόν το λόγο, απορρίφθηκε.

3.2.3 Τροπολογία 3 του Ευρωπαϊκού Κοινοβουλίου

Η τροπολογία 3 περιλαμβάνει ουσιαστικά δύο διαφορετικά μέρη. Το πρώτο μέρος υποχρεώνει τα κράτη μέλη να αποστέλλουν ετήσια έκθεση στην Επιτροπή σχετικά με την εφαρμογή των μέτρων, παρά το γεγονός ότι ο κανονισμός θα εφαρμοστεί μόνον μία φορά από κάθε κράτος μέλος. Το μέρος αυτό απορρίφθηκε διότι δεν αποτελούσε βελτίωση της πρότασης της Επιτροπής.

Το δεύτερο μέρος της τροπολογίας έγινε αποδεκτό. Απαιτεί να αξιολογήσει η Επιτροπή τη λειτουργία του κανονισμού τρία έτη μετά την έναρξη ισχύος του. Το εν λόγω μέρος περιλαμβάνεται στο άρθρο 16 δεύτερη παράγραφος.

3.3 Η κοινή θέση του Συμβουλίου

Εκτός από τις τροπολογίες που έγιναν αποδεκτές, το νέο κείμενο περιλαμβάνει ορισμένες τροποποιήσεις με στόχο την άμεση δυνατότητα εφαρμογής του νέου κανονισμού. Οι τροποποιήσεις αυτές αποσκοπούν στην ενσωμάτωση, στο κείμενο της νομικής πράξης, ορισμένων διαδικασιών εφαρμογής. Εναρμονίζουν τον τρόπο εφαρμογής τους συστήματος σε όλα τα κράτη μέλη, πράγμα που, όπως προαναφέρθηκε, αποτελεί τον κύριο στόχο της πρότασης της Επιτροπής.

4- ΣΥΜΠΕΡΑΣΜΑ

Η Επιτροπή τάσσεται υπέρ της κοινής θέσης επειδή αυτή είναι σύμφωνη με τους στόχους των προτάσεων της.